
Terjedési jellemzők és áthallás vizsgálata többeres, acélköpenyes kábelben

Kulcsszavak: végeselem módszer; csatolt-távvezeték
Geofizikai mérések során akár több kilométer mély kutakban is használnak szondákat. A réz mechanikai szilárdsága nem elég ahhoz, hogy egy ilyen hosszú vezeték súlyát elbírja, így sodrott acélköpenyt használnak a kábel megerősítésére.
A kábelen végzett mérések során érdekes jelenségek tapasztalhatóak: átviteli mérés során soros rezonanciát figyelhetünk meg. Illetve a kábel egyik végén keltett impulzus kétszer jelenik meg a másik oldalon.
Csatolt távvezetékek esetén kialakulhat több módusú terjedés. A terjedési együtthatók száma függ a vezetők számától és geometriájától. Mivel a korábban bemutatott kábel rendelkezik ezen tulajdonságokkal, felmerül a lehetőség, hogy a kábel mérései során tapasztalt jelenségeket egy csatolt távvezeték modell segítségével magyarázzuk meg.
Dolgozatom célja olyan végeselem alapú elektromágneses térszámítási modell felállítása, amellyel a távvezeték-paraméterek meghatározása révén nem csupán a többmódosú terjedésről lehet számot adni, de a csatolás (áthallás) mechanizmusáról is. A csatolt távvezeték-modellel végzett szimulációs eredményeket összehasonlítom a mérésekkel.

